Avainsanat

Tiivistelmä



Avainsanat

1. Toimielinten säädökset, päätökset ja muut toimet – Perustelut – Perusteluvelvollisuuden laajuus – Komission päätös, jolla on vakavia seurauksia yhteisön tuen saajalle

(EY 253 artikla)

2. Yhteisön oikeus – Periaatteet – Puolustautumisoikeudet – Perusperiaate – Ulottuvuus

3. Taloudellinen ja sosiaalinen yhteenkuuluvuus – Rakennerahastojen interventio – Yhteisön myöntämä rahoitus – EMOTR:n tuen alentaminen sääntöjenvastaisuuksien vuoksi – Edellytykset – Suhteellisuusperiaatteen noudattaminen

(EY 5 artiklan 3 kohta; neuvoston asetuksen N:o 4253/88 24 artikla)

4. Taloudellinen ja sosiaalinen yhteenkuuluvuus – Rakennerahastojen interventio – Yhteisön myöntämä rahoitus – EMOTR:n tukea saavat työt – Säännön, jonka mukaan töitä ei voi aloittaa ennen kuin komissio on vastaanottanut tukihakemuksen, perustavanlaatuisuus – Töiden aloittaminen joitakin päiviä ennen edellä mainittua vastaanottamista ei aiheuta tuen automaattista peruuttamista tai vähentämistä

Tiivistelmä

1. Toimenpiteen perusteluista on EY 253 artiklan nojalla selkeästi ja yksiselitteisesti ilmettävä riidanalaisen toimenpiteen tehneen yhteisön toimielimen päättely siten, että niille, joita toimenpide koskee, selviävät sen syyt, jotta he voivat puolustaa oikeuksiansa, ja että yhteisöjen tuomioistuimet voivat tutkia toimenpiteen laillisuuden. Perusteluvelvollisuuden laajuus määräytyy asiayhteyden mukaan. EY 253 artiklassa vaadittujen perustelujen on oltava kyseessä olevan toimen luonteen mukaisia. Sellaisen päätöksen perusteluissa, jolla on vakavia seurauksia yhteisön tuen saajalle, on selvästi osoitettava perustelut, jotka oikeuttavat viranomaisen tuensaajan vahingoksi tekemän toimenpiteen.

(ks. 37 ja 38 kohta)

2. Puolustautumisoikeuksien kunnioittaminen missä tahansa menettelyssä, jota käydään tiettyä henkilöä vastaan ja joka voi päättyä tälle vastaiseen päätökseen, on yhteisön oikeuden perustavanlaatuinen periaate, jota on noudatettava, vaikka tästä menettelystä ei olisi annettu mitään määräyksiä. Tämä periaate edellyttää, että henkilöt, joille päätös on osoitettu ja joiden etuihin se merkittävästi vaikuttaa, voivat tehokkaasti ilmaista kantansa.

(ks. 107 kohta)

3. Rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta annetun asetuksen N:o 4253/88 24 artiklassa oikeutetaan komissio vähentämään tuensaajalle myönnettyä yhteisön tukea, kun toiminnan tai toimenpiteen toteuttaminen ei ilmeisesti oikeuta kuin osaan myönnetystä taloudellisesta tuesta, mikäli tapausta koskeva asianmukainen tutkimus paljastaa sääntöjenvastaisuuksia tai sellaisen huomattavan muutoksen, joka vaikuttaa toiminnan laatuun tai niihin olosuhteisiin, joissa se pannaan täytäntöön.

Kun komissio on sillä olevan harkintavallan nojalla päättänyt EMOTR:n tuen vähentämisestä tekemässään päätöksessä vähentää tukea eikä peruuttaa sitä, se ei voi tämän jälkeen vedota EMOTR:n tuen hakemisesta annetuissa selventävissä huomautuksissa tarkoitettuun peruuttamismahdollisuuteen perustellakseen kyseistä päätöstä. Sillä seikalla, että asetuksella N:o 4253/88 sallitaan komission tietyissä olosuhteissa peruuttaa tuki, ei oikeuteta sitä vähentämisen soveltamisesta päättäessään suorittamaan kyseistä vähennystä ottamatta huomioon EY 5 artiklan kolmannessa kohdassa vahvistetun suhteellisuusperiaatteen asettamia vaatimuksia, jotka edellyttävät sitä, ettei yhteisön toimielinten säädöksillä, päätöksillä ja muilla toimenpiteillä ylitetä niitä rajoja, jotka johtuvat siitä, mikä on tarpeellista tavoitellun päämäärän toteuttamiseksi ja tähän soveltuvaa.

Omaksuessaan vähennyksen laskemiseksi sellaisen laskentatavan, jossa ei vähennetä määrää, joka vastaa niitä valmistelevia töitä, jotka oli aloitettu ennen kuin komissio vastaanotti tukihakemuksen, vaan määrä, joka vastaa kaikkia niitä tämän ajankohdan jälkeen aloitettuja asennuksia, joihin mainitut valmistelevat työt kuuluivat osana, komissio loukkaa suhteellisuusperiaatetta ilmeisen selvästi, koska kyseisessä laskentamenetelmässä ei oteta asianmukaisesti huomioon rikkomuksen, johon tuensaaja on syyllistynyt, vakavuuden ja määrän sekä toteutetun vähennyksen välistä suhdetta.

(ks. 127, 129, 135, 136 ja 148 kohta)

4. EMOTR:sta rahoitettavien rakennerahastojen interventioiden yhteydessä järjestelmä, jonka mukaan tukea saavia töitä ei saa aloittaa ennen kuin komissio vastaanottaa tukihakemuksen, on luonteeltaan perustavanlaatuinen, ja sen loogisena tarkoituksena on mahdollistaa se, että kansalliset viranomaiset voivat tarkistaa, että kyseinen hakemus on laaditun säännöstön tarkoitusten mukainen, erityisesti siltä osin kuin kysymys on siitä, ettei hakija ole jo suorittanut niitä töitä, joita varten rahoitusta haetaan.

Tukihankkeen esittämisestä komissiolle vastaavat kansalliset viranomaiset, ja siitä hetkestä, jolloin komissio vastaanottaa hankkeen, saattaa kulua määrittämätön aika siihen, kun se ilmoittaa tuosta vastaanottamisesta hakijalle. Tällainen tilanne saattaa asettaa hakijan epämukavaan asemaan. Yhtäältä, mikäli hakija päättää aloittaa työt ennen kyseistä ilmoitusta, se ottaa riskin siitä, että sille myönnetty tuki peruutetaan töiden ennenaikaisen aloittamisen vuoksi, mikäli sille ilmoitettava vastaanottohetki on töiden aloitushetkeä myöhäisempi. Toisaalta, mikäli hakija päättää odottaa kyseistä ilmoitusta ryhtymättä suunniteltuihin töihin ja vastaanotosta kuluu liian pitkä aika sen ilmoittamiseen hakijalle, tälle voi aiheutua vaikeuksia sekä sitoumuksista, joita se on solminut tavarantoimittajien kanssa, että hankkeen toteutuksessa.

Näin ollen, koska EMOTR:lla luodussa järjestelmässä sallitaan hakijan aloittavan työt sen jälkeen, kun komissio on vastaanottanut tukihakemuksen, ja ennen tuen myöntämistä, mutta sillä ei taata, että hakijalle ilmoitetaan kohtuullisessa ajassa kyseisestä vastaanottamisesta, on katsottava, että se seikka, että työt aloitetaan joitakin päiviä ennen kuin komissio vastaanottaa mainitun hakemuksen – ilman, että hakija on toiminut vilpillisessä mielessä ja kansallisten viranomaisten tarkistettua, että hakemus on säännöstön tarkoitusten mukainen – ei voi automaattisesti aiheuttaa tuen peruuttamista tai sen vähentämistä, vaan komission on harkittava huolellisesti näitä olosuhteita päätettäessä tämän mahdollisuuden käytöstä.

(ks. 144–146 kohta)